Baiblo Mi Sanehi Blɔ Nɔ Nɛ Wa Maa Gu Kɛ Hi Si Kɛ Ya Neneene - Yehowa Odasefoli Internet Nítsumi He\nANƐ o ma nyɛ maa tsɔɔ nɔ́ nɛ jokuɛ yoyo ɔ kɛ e huɛmɛ ɔmɛ ngɛ kane ɔ lo? A hɛɛ womi nɛ o ngɛ kane ɔ nɛ ji Ye Womi nɛ Sɛɛɔ Baiblo Mi Sanehi ɔ eko. Nɛ a ngɛ “Blɔ nɔ nɛ Wa Maa Gu kɛ Hi Si kɛ Ya Neneene” mi munyu nɛ o ngɛ kane ɔ pɛpɛɛpɛ kanee.\nO le nɔ́ nɛ a ngɛ kasee lo? Kekleekle ɔ, e sa nɛ waa le Yehowa kɛ e bi Yesu loko wa ma nyɛ maa hi si kɛ ya neneene. Baiblo ɔ de ke: ‘Blɔ nɛ o maa gu nɔ kɛ hi si kɛ ya neneene ji kaa, o maa kase anɔkuale Mawu kake ɔ kɛ e Bi Yesu nɛ e tsɔ kɛ ba zugba a nɔ ɔ he ní.’\nMɛni blɔ nɔ wa maa gu kɛ kase Yehowa Mawu kɛ e Bi Yesu he ní? Blɔ kake ji kaa, wa maa kane Ye Womi nɛ Sɛɛɔ Baiblo Mi Sanehi kɛ je sisije kɛ ya si nyagbe. E tu Yehowa kɛ Yesu he munyuhi fuu, aloo pi ja? Nɛ e tu níhi fuu nɛ a pee kɛ níhi nɛ kpaako a maa pee ɔ hu he munyu. Se e sa kaa waa pee ní kpa komɛ hu kɛ piɛɛ womi nɛ ɔ kanemi ɔ he.\nO na womi kaketsɛ ɔ nɛ fɔɔ si ngɛ zugba a lo? Lɔɔ ji Baiblo. Ha nɛ́ nɔ ko nɛ e kane ngmamihi nɛ ní kasemi ɔmɛ daa si ngɛ nɔ ɔ ha mo. Baiblo ɔ deɔ wɔ nɔ́ tsuaa nɔ́ nɛ e sa kaa waa le bɔnɛ pee nɛ wa sɔmɔ Yehowa ngɛ blɔ nɛ da nɔ, konɛ wa ná neneene wami. Lɔɔ he ɔ, e sa kaa wa ha nɛ e pee wa su kaa wa maa kase Baiblo ɔ daa.\nSe Yehowa Mawu kɛ Yesu Kristo he ní kasemi ɔ kɛkɛ pi. Wa ma nyɛ ma ná a he ní lemi fuu, se kɛ̃ ɔ, e ma nyɛ maa ba kaa wa be neneene wami náe. O le nɔ́ kpa nɛ he hia lo?\nE sa nɛ waa ngɔ níhi nɛ wa kase ɔ hu kɛ tsu ní. O kai Yuda Iskariot lo? E ji bɔfo 12 nɛ Yesu hla amɛ a kpɛti nɔ kake. Yuda kase níhi fuu ngɛ Yehowa kɛ Yesu he. Se mɛni e pee? E ba plɛ kpɛletsɛ, nɛ e tsɔɔ Yesu se blɔ ngɛ sika hiɔ 30 heje. Lɔɔ he ɔ, Yuda be neneene wami náe.\nO kai Gehazi nɛ wa kase e he ní ngɛ Ní kasemi 69 mi ɔ lo? E hɛ ya kɔ̃ tadehi kɛ sika nɛ pi e nɔ́ ɔ nɔ. Lɔɔ he ɔ, e ye lakpa nɛ e kɛ ngɔ ní ɔmɛ. Se Yehowa gbla e tue. Wɔ hu ke wa yi e mlaa amɛ a nɔ ɔ, e maa gbla wa tue.\nSe nimli kpakpahi nɛ a ja Yehowa ngɛ anɔkuale yemi mi babauu hu hi si. Wa suɔ kaa waa pee kaa mɛ, aloo wa sume? Jokuɛ Samuel pee nɔhyɛ nɔ́ kpakpa nɛ e sa kaa waa kase lɛ. Mo kai kaa ngɛ Ní kasemi 55 mi ɔ, wa kase kaa jeha eywiɛ loo enuɔ pɛ lɛ e ye nɛ e bɔni sɔmɔmi ngɛ Yehowa kpe he bo tsu ɔ mi. Lɔɔ he ɔ, ke o wɛ kulaa po ɔ, o ma nyɛ ma sɔmɔ Yehowa.\nE fɔɔ si faii kaa Yesu Kristo ji nɔ nɛ wɔ tsuo wa suɔ kaa waa kase lɛ. Kaa bɔnɛ e ngɛ Ní kasemi 87 mi ɔ, benɛ e ji jokuɛ po ɔ, e ya sɔlemi we ɔ nɛ e kɛ nihi ya sɛɛ e hiɔwe Tsɛ ɔ he ní. Ha nɛ waa kase lɛ. Ha nɛ waa sɛɛ Yehowa, wa Mawu nɛ he ngɛ nyakpɛ ɔ, kɛ e Bi Yesu Kristo he ní kɛ ha nihi abɔ nɛ wa ma nyɛ. Ke wa pee ja a, wa ma nyɛ maa hi si kɛ ya neneene ngɛ Mawu paradeiso ehe ɔ mi ngɛ zugba a nɔ.\nYohane 17:3; La 145:1-21.\nKe wa maa hi si kɛ ya neneene ɔ lɛɛ, mɛni e sa kaa waa le?\nMɛni blɔ nɔ wa ma nyɛ maa kase Yehowa Mawu kɛ Yesu he ní kaa bɔnɛ jokuɛ yoyo ɔ kɛ e huɛmɛ ɔmɛ ngɛ pee ngɛ foni ɔ mi ɔ?\nTe womi kpa nɛ o na ngɛ foni ɔ mi ɔ nɛɛ, nɛ mɛni heje e sa kaa waa kane daa?\nNgɛ Yehowa kɛ Yesu he ní nɛ wa maa kase se ɔ, mɛni hu he hia wɔ loko wa ma ná neneene wami?\nMɛni wa kaseɔ ngɛ Ní kasemi 69 mi?\nMɛni Samuel nɔhyɛ nɔ́ kpakpa nɛ ngɛ Ní kasemi 55 tsɔɔ wɔ?\nMɛni blɔ nɔ wa maa gu kɛ nyɛɛ Yesu nɔhyɛ nɔ́ ɔ se, nɛ ke wa pee ja, mɛni wa ma ná hwɔɔ se?\nKane Yohane 17:3.\nMɛni blɔ nɔ Ngmami ɔ tsɔɔ ngɛ kaa Yehowa Mawu kɛ Yesu Kristo he ní lemi nɛ wa ma ná a tsɔɔ we a he anɔkuale ɔ kɛkɛ nɛ wa maa kase kɛ wo wa yi mi? (Mat. 7:21; Yak. 2:18-20; 1 Yoh. 2:17)\nKane La 145:1-21.\nMɛni ji yi mi tomihi fuu a heje nɛ wa jeɔ Yehowa yi? (La 145:8-11; Kpoj. 4:11)\nMɛni blɔ nɔ Yehowa hi kɛ ha “nɔ tsuaa nɔ,” nɛ kɛ e sa kaa enɛ ɔ nɛ hɛ wɔ kɛ su e he kɛɛ? (La 145:9; Mat. 5:43-45)\nKe wa suɔ Yehowa ngɛ wa tsui mi ɔ, mɛni lɔɔ ma ha waa pee? (La 119:171, 172, 175; 145:11, 12, 21)\nBlɔ ɔ, Anɔkuale ɔ, Kɛ Wami ɔ\nNíhi nɛ Yesu tsɔɔ, kɛ níhi nɛ e pee nɛ a ngma ngɛ Sane Kpakpa amɛ a mi ɔ ma nyɛ ma tsake o si himi.